贈丹陽邢尉
作者：俞德鄰
朝代：宋

paragraphs: 孟郊尉溧陽，曹務緣詩廢。
徘徊金瀨傍，府以假尉代。
一生坐詩窮，酸寒見餘態。
邢君世業儒，才猷乃十倍。
吏隠黄綬間，詩亦性所愛。
羸驂京峴游，古錦奚奴佩。
扣門索我詩，丁寧至於再。
我老學殖荒，久嗟詩力退。
腸肚縱煎煼，落筆與時背。
况復風雅衰，淫哇亂鄘邶。
濟南名士多，此語出前輩。
我昔交數公，夢寐想風裁。
西窗剪殘燭，顧影寸心痗。
北渚凌清河，平疇接海岱。
子行賦歸與，我實增感慨。
爲吾謝故人，德音幸時逮。